text: Kvindelig fra Kamilla-sag skal obduceres
  31 juli 2014 kl. 07.54
  Retsmedicinere skal torsdag obducere et lig, som onsdag blev fundet ved en motorvejsafkørsel ved Kliplev i Sønderjylland. Det oplyser Syd- og Sønderjyllands Politi.
  Liget er formentlig den forsvundne kvinde, Kamilla Hantusch, men det har Syd- og Sønderjyllands Politi endnu ikke kunnet bekræfte.
  Onsdag aften blev Kamilla Hantuschs 24-årige ekskæreste anholdt i sagen og sigtet for at have dræbt Kamilla. Politiet har endnu ikke oplyst, hvordan den 24-årige mand forholder sig til sigtelsen.
  Senere torsdag vil den 24-årige mand blive fremstillet i grundlovsforhør ved Retten i Sønderborg, hvor anklagemyndigheden vil kræve ham varetægtsfængslet i sagen.
  Politiets kommunikationsmedarbejder Helle Lundberg oplyser, at anklagemyndigheden formentlig vil bede dommeren i Sønderborg om at lade grundlovsforhøret foregå for lukkede døre.
  Grunden til det er hensynet til politiets videre efterforskning i sagen. Den kan muligvis lide skade, hvis de oplysninger, der vil blive fremlagt ved grundlovsforhøret slipper ud i offentligheden.
  